Author: user
Last saved by: spano
Company: MF-SR

Predkladacia správa

	Návrh zákona, ktorým sa mení a dopĺňa zákon Slovenskej národnej rady  č. 138/1991 Zb. o majetku obcí v znení neskorších predpisov sa predkladá na základe uznesenia vlády Slovenskej republiky č. 370 zo dňa 14.5.2003 k návrhu projektu decentralizácie verejnej správy.

	Cieľom predloženého návrhu je upraviť prechod majetku štátu do vlastníctva obcí v nadväznosti na prechod zriaďovateľských funkcií z orgánov  štátnej správy na obce. Prechod zriaďovateľských funkcií upravia osobitné zákony, v pôsobnosti príslušných ústredných orgánov štátnej správy.

V súlade s projektom decentralizácie verejnej správy návrh zákona obsahuje aj úpravu ustanovenia zákona, ktorým sa ukladá obciam  povinnosť zachovať účelové určenie majetku, ktorý ku dňu prechodu na obec slúžil na výchovno-vzdelávací proces v oblasti vzdelávania a výchovy a činnosti s nimi bezprostredne súvisiace a na zabezpečenie sociálnej pomoci a zdravotnej starostlivosti. Uvedená úprava sa predkladá v troch alternatívach. 

Podľa návrhu uvedeného v alternatíve I. obec nebude povinná zachovať účel, na ktorý tento majetok slúžil v čase prechodu na obec. Ak však obec bude naďalej využívať majetok na účel, na ktorý slúžil v čase prechodu, t.j. na výchovno-vzdelávací proces v oblasti vzdelávania a výchovy a činnosti s nimi bezprostredne súvisiace a na zabezpečenie sociálnej pomoci a zdravotnej starostlivosti, nebude môcť obec tento majetok založiť  alebo zriadiť k nemu zabezpečovací prevod práva a na tento majetok nebude možné uskutočniť výkon rozhodnutia, konkurzné konanie a vyrovnacie konanie. Prijatie tejto alternatívy podporuje splnomocnenec vlády SR pre decentralizáciu verejnej správy a Ministerstvo zdravotníctva SR.

V alternatíve II. sa navrhuje ponechať povinnosť zachovať účelové určenie vymedzeného majetku, súčasne sa však výrazne uvoľňujú podmienky, na základe ktorých sa táto povinnosť skončí. K skončeniu povinnosti už nebude potrebné rozhodnutie príslušného ústredného orgánu štátnej správy podľa osobitných predpisov, ale o skončení povinnosti rozhodne kolektívny orgán obce -  obecné zastupiteľstvo. Obec nebude môcť majetok založiť, zriadiť k nemu zabezpečovací prevod práva a na tento majetok nebude možné uskutočniť výkon rozhodnutia, konkurzné konanie a vyrovnacie konanie. Alternatívu II. podporuje Ministerstvo financií SR, Združenie miest a obcí Slovenska a tie pripomienkujúce subjekty, ktoré sa k alternatívnemu riešeniu vyjadrili (s výnimkou Generálnej prokuratúry, ktorá navrhuje alternatívu I. v znení predloženom do medzirezortného pripomienkového konania t.j. § 7a vypustiť).

V alternatíve III. sa navrhuje ponechať súčasne platný právny stav, t.j. povinnosť zachovať účelové určenie vymedzeného majetku a skončenie tejto povinnosti až na základe rozhodnutia ústredného orgánu podľa osobitného predpisu. Aj v prípade prijatia tejto alternatívy obec nebude môcť majetok založiť, zriadiť k nemu zabezpečovací prevod práva, uskutočniť výkon rozhodnutia, konkurzné konanie a vyrovnacie konanie.

Alternatívu III. v medzirezortnom pripomienkovom konaní uplatnilo Ministerstvo školstva SR a Ministerstvo práve, sociálnych vecí a rodiny SR. Ministerstvo práce, sociálnych vecí a rodiny SR pri prerokovaní zásadných pripomienok od pripomienky ustúpilo.

	Návrh zákona upravuje aj prechod stavieb budovaných v rámci bývalej komplexnej bytovej výstavby, ktorých investorom je obec, do vlastníctva obcí.

	Návrh zákona bol predložený na medzirezortné pripomienkové konanie realizované od 16.5.2003 do 26.5.2003; skrátené pripomienkové konanie sa uskutočnilo v záujme dodržania termínu určeného uznesením vlády Slovenskej republiky č. 370. Vyhodnotenie pripomienkového konania obsahuje tabuľková časť. 

	Vecné pripomienky uplatnené pripomienkujúcimi subjektami ako zásadné boli do návrhu zákona zapracované. Ustanovenie § 7a zákona v alternatíve I. bolo upravené podľa zásadnej pripomienky splnomocnenca. Vzhľadom na zásadnú pripomienku Ministerstva školstva SR a stanoviska pripomienkujúcich subjektov sa ustanovenie o povinnosti zachovať účelové určenie majetku predkladá v troch alternatívach. Ministerstvo práce, sociálnych vecí a rodiny SR a  Ministerstvo vnútra SR od zásadných pripomienok ustúpili.

	Ostatné vecné pripomienky, pripomienky legislatívnotechnické a formulačné smerujúce k zdokonaleniu návrhu zákona boli do textu návrhu zákona zapracované.

	Vzhľadom na protikorupčné opatrenia, ktoré návrh zákona obsahuje, bol predložený v rámci medzirezortného pripomienkového konania aj odboru boja proti korupcii Úradu vlády SR, ktorý k návrhu zákona nemal pripomienky.

	Návrh zákona prerokovala Rada vlády Slovenskej republiky pre verejnú správu dňa 3.7.2003.

	Návrh zákona nebol zaslaný Rade hospodárskej a sociálnej dohody Slovenskej republiky, pretože vzhľadom na obsahové zameranie návrhu zákona nie je jeho prerokovanie na plenárnom zasadnutí Rady hospodárskej a sociálnej dohody Slovenskej republiky potrebné.

	Návrh zákona nebude mať dopad na štátny rozpočet, rozpočty obcí alebo rozpočty vyšších územných celkov.
	
	Návrh zákona nepredpokladá finančný, ekonomický, environmentálny vplyv ani vplyv na zamestnanosť a možné dopady na boj proti kriminalite a terorizmu. 

	Dňa 8.7.2003 návrh zákona prerokovala Legislatívna rada vlády Slovenskej republiky, jej pripomienky sú v predkladanom návrhu zákona zapracované.